
Фракчър
Заглавието означава скъсване с досегашния живот. Разказът е монологичен, от името на депресирана млада жена, която има трудности в самоидентифицирането: отказ от хранене, отказ от признанието, че е хомосексуално ориентирана, импулс към самоубийство… Ръкописът се отличава с известна езикова култура, измисляне на нови думи, игра на думи, но е бъбрив и скучно написан. Ключова реплика: «Истината е, че не знам как точно да напиша за себе си.» Може да кажем, че това е несъстоял се текст за момичешката инициация. 

Реформаторите
Мелодраматична антиутопия за Европейския съюз, превърнат в олигархичен режим в тоталитарен ключ  -  гета, сегрегация, двойни стандарти, забрани и т.н. В центъра са хора от олигархичния кръг, наречени «пазителите», представляващи нещо средно между бившето Политбюро на ЦК на БКП и шефовете на Европейската комисия. Сред тях е двойка баща - дъщеря, отпращаща към двойката Тодор Живков и Людмила Живкова. Дъщерята е похотлива, а бащата убива всеки неин бивш любовник, за да предпази кастата от проникването на външни хора. Но накрая любовта побеждава тиранията  - за да спаси любимия, дъщерята прежалва баща си. Идва отново времето на частния бизнес и свободния пазар…

На спомена горчивата наслада
Битова хроника за живота на група младежи от провинцията, проследяваща интимните им преживявания от невръстни до зрели хора, познали  любовни опиянения и разочарования. Битова история, разказана с битов език. Любовните изкушения и сексът заемат особено място.

Бойскаут 
История с деца от едно планинско село, изпълнена с приказки и легенди. Загубване в гората, изпитания, детско приятелства, среща с приказни същества от подземно царство и т.н. Романтиката на един загубен свят -  уютен и човечен, изпълнен с тайнство. Има нещо приятно в атмосферата, но няма достатъчно наративна енергия. 

Беглец
Не напълно изяснен жанрово текст, колебаещ се между фантастичен трилър, антиутопия и моменти на битова достоверност. Действието се развива в една страна, в която управляващите съзнателно поддържат години наред състояние на война, за да държат населението в състояние на мобилизация и подчинение. Периодично се обявява мобилизация и изпращат нова партида войници да воюват за едно парче земя без особен интерес. Героите, двама тийнейджъри, решават да избягат от мобилизирането и по дирите им се спускат преследвачи. След години единият от тях се връща в родното си място и установява, че войната отдавна е свършила, хората са се разбунтували срещу нея, вземайки за пример неговия отказ да воюва. Така, без да подозира, той се връща като герой. Някакъв опит за недобре артикулирано размишление какво героят е загубил и какво - спечелил със своето продължително бягство. Екшън, гарниран с пацифизъм.

Кръстопътища
На фона на измислена война в Косово двама братя се влюбват в една и съща девойка и са готови да се бият на дуел за нея. Но в същото време върху мястото, където се намират, пада неочаквано бомба и убива девойката. Това изправя Братята пред нова ситуация… По детски наивно разказана история, но без каквото и да е очарование. Текст от 4 страници.

Някъде отвъд реката 

Един човек, завърнал се в родното си село от Америка, се настанява в къщата си на един хълм в края на селото, търсейки усамотение и покой. Отдава се на спомени за близки и приятели от някога, от едно загубено, като че ли безвъзвратно минало. Призраците от това минало го заобикалят. Сред тях е и призракът на една девойка, която е обичал, но с която са се разминали… Половината разказ представлява поток на съзнанието, бълнуване и съновидения. Открива удоволствието от общуването със своите съседи, възрастни селяни, които са част от вече изгубения свят. Приятни са диалозите му със съселяните. 

Изходът

Историята за отчуждението и скуката на един провинциален младеж, който намира изход от пустотата на живота в медитацията и виденията за Златния храм. Пестелив и овладян изказ, но липсва истинско действие. Повествованието се развива под знака на преднамереност и предпоставеност.

Упадък след разсъмване
Житейските истории на няколко персонажа, чиито съдби се пресичат. Наивистичен разказ, изпълнен с детски спомени, любов, разочарования, проблеми, секс… от всичко това не следва нищо.        

Стъпка
Баналната битова история на една жена, чийто брак е изпразнен от съдържание, а в семейството й постоянно възникват проблеми, които тя съвестно посреща и се мъчи да изпълнява задълженията си. Под тази привидна безличност и баналност е скрита силна еротична фантазия. Тя се излива в истинско творчество. Влюбена в свой колега по работа, тя започва скришом от мъжа си по нощите да пише кратки порно разкази и да ги изпраща анонимно на колегата. Тези двадесетина разказа, които ритмично се появяват в баналната всекидневна хроника, са от жанра хард-порно и са написани доста умело. Сексът като наркотик за бягство от сивото всекиднение, като едно друго място. Колегата разконспирира автора на анонимно изпращаните текстове, но това не помага в края на краищата на героинята да реши проблемите си. За съжаление е изпуснат смисъл на този сблъсък на безличното съществуване в бедните градски покрайнини и сексуалната утопия  и ръкописът в последната четвърт тръгва в една измислена посока в псевдо-холивудски стил на неочакван успех (порно разказите са издадени в книга в чужбина) и забогатяване… 

Любовта на Ангела  

Една гимназистка започва да се справя с обичайните проблеми в училище (уроци, отношения с учители и вражда със съученици) благодарение появяването на един ангел, който започва да се грижи за нея и да я предпазва от всякакви беди и посегателства. Всъщност появяването на ангела разкрива цял един невидим, паралелен свят. Ангелски свят, устроен като всеки друг свят  -  със Съвет, съвещания и т.н. и следователно със съперничества и противопоставяне на различни групи от ученици. Бъбрив и инфантилен разказ.

Яйцето на Прилепа
Разказът тече като съновидение  -  група младежи, които се държат като разведчици от военен екшън, влизащи в различни приключения и отношения. Всичко това се развива на една територия с неясен характер  -  ту е България, ту Пловдив (тепетата, острова на Марица), ту някъде другаде. И в едно време с неясен характер  -  ту комунистическа България с войници, милиция, ту някакво неидентифицирано време. Бой-скаутски игри  -  конспирации, мисии в подкрепа на родината, мисия в Турция... Появяват се Партията, НАТО, Варшавският договор и дори Атлантическият клуб… Всичко това в една смесица от реалност и съновидение.

Изпарения 

Поредната тийнейджърска история за празнотата и бездуховността на съществуването  -  мъкнене по заведения, дискотеки, питиета, малки лъжи… Нещата малко се пооправят, придобиват смисъл, когато девойката среща желаното момче и най-накрая започва да се вслушва в съветите на родителите си… Малък безсмислен бунт, който така и не се състои. Хроника на безпътицата на определени прослойки от днешната младеж.

Живот под сянката на ада
Героинята е художничка, която силно се притеснява от мъжко присъствие и дори изпитва страх от мъже. Стои почти изолирана в ателието си и рисува… Въпреки страховете си обаче вътрешно желае мъжка близост. И ето че среща един принц. Срамежливката се превръща в мръсница. Но една тайна я преследва и превръща живота й в ад  -  била е изнасилена на 6 години. Този факт първоначално стряска принца, но в края на краищата той го преглътва…

Всички мъртви сезони на една Рустифина 

Разказ за отчаяние от живота и презрение към света и хората, излят в експресивен, псевдо-експериментален стил. Депресивният герой  страда от агорофобия и саморазрушителен импулс. Фрагментарното действие се състои от различни случки и диалози. Част от текста е дори в бели стихове… Накрая текстът преминава в поетични фрагменти. Посланието: «Животът е низ от нищета».

З.Л.О.  
Разкъсан разказ със сцени на жестокост и масови убийства  -  семейни мотиви най-вече. Успоредно с алкохола, сексът играе голяма роля. В центъра на действието е млад мъж, който като дете е присъствал на сцена с убийството на баща му. Някаква мистика за дуализма на душата и тялото, която позволява след смъртта на греховното тяло душата му да се пречисти и намери мир със себе си. Отегчително четиво.

Килимът
Разказ за един род, изселници от Беломорска Тракия  -  три поколения по женска линия, всяка със своите проблеми и преживявания. Една от свързващите нишки на различните линии на разказа е тъкачният стан, който семейството донася със себе си в България и на който дължи социалното си оцеляване поне в началото. Бабата, най-възрастната жена, е изкусна тъкачка на килими. Текстът е написан в традициите на народняшката белетристика от 30-те години и с нейния патос: един стар и уютен свят си отива и отстъпва място на един нов свят - плашещ и чужд. На края на дните си най-възрастната жена завършва последния си килим, който се превръща в метафора на общата тъкан на семейството, на връзката между поколенията. 

Страстна велосипедна целувка  

Авторът се отличава с интелигентно и остроумно перо, но текстът представлява колаж от несвързани или зле свързани житейски случки, пътеписи на един запален колоездач за местностите или страните, през които преминава, публицистични разсъждения и дори фрагментарен дневник… Неизяснено жанрово автобиографично четиво, в чийто център е страстта по колоезденето.

Светата кръв

Сецесионни страсти по Девети септември. Съзряването като потапяне в извечните вътрешни бездни  и новите политически бесове. Роман за изкуплението на без вина виновния. Овладян стил, реабилитиращ излинелия напоследък жанр на историческия роман. 
До последен дъх  

Под това заглавие на известния филм на Жан-Люк Годар се крие разказ за живота и делото на един възрожденски деец  -  учителят Димитър Недялков Матеевски, посветил живота си на сеене на просвета сред народа. След Освобождението и след Съединението продължава своето благородно дело. Текстът е написан с трогателна историческа наивност, с преклонение и любов към героя.

Романче
Заглавието «Романче» говори не само за размера на текста, а и за отношението на авторката към него  -  като към нещо, което още не е пораснало, подобно на героите. Един от тях е старец на… 19 години с връстници бебета… Един ироничен разказ, изпълнен с изкусни измислици, шеги, колаж от форми и фото-илюстрации и дори готварски рецепти…  Появява се и пътепис-разсъждение на тема «добре ли е, или не е добре да се живее в Америка». Постепенно първоначалните шеги са изоставени и втората половина от текста се превръща в пътепис за шестмесечния престой на авторката в Сиатъл. След това следват и по-кратки пътеписи от България  - Царево, Черно море, рибарите… Симпатично написано, но не е роман, дори не е и романче.

The end
Един широко разлят текст от размисли за литературата, романа, писането, големите автори  -  образци в жанра за героя писател, който е обвързан с контрактация да напише роман. Първата част на текста е едно литературоведски и ерудитско есе, на един много чел, много осведомен и много цитиращ човек… Фрагментарно действие, дирижирано от един говорещ без умора субект. За него писането е под знака на обсесията от постигане на успех. Набор от етюди на различни теми: писане, майка, женския тип, любов, секс… И въображаеми писма до известни автори (Ъпдайк). Много находчиви моменти и впечатляваща ерудиция. На едно място авторът определя текста си като «екзистенциална проза», която го изправя пред въпроса как да я представи като роман. Няма какво да се добави.

Аз, лъжецът
Всъщност съавторите са трима: Константин Кацаров, Невена Батинова и Рени Камберова. Героят на романа е един асоциален тип, определящ сам себе си като «лъжец» и разказвач на чужди истории. Това са обикновено истории от ъндърграунда от началото на прехода. Това определя и характера на разказваните истории - насилие, богатство, секс… Истории за издигане и падение, за срещи и разделяне… Всички клишета, свързани със силовите групировки.

Барът
Един труден жанр - литературна пародия не на каквото и да било, а на човешката история и цивилизация и в частност на вплетената в нея - българска история и цивилизация. Сцената, на която се разиграва действието, е един бар, през който преминават векове, култури и архетипни герои: Орфей, Евридика, Апостол Павел, Спартак, римски центуриони, кръстоносци и т.н. Но също така редом с тях и Лили Иванова, прабългарските войни, Ивайло, Иван Асен, византийците, Ботев, Стамболов, Батемберг, Цар Борис, Кимон Георгиев, Тодор Живков и героите на  демократичната промяна чек до Желю Желев, Луканов, Доган, Симеон Сакскобурготски, Орешарски и Бойко Борисов… Нихилистичен вихър от банални подмятания и осмиване на цялата българска история. Такава пародия не може да те накара да се посмееш. 

Невидими
Повествование, съставено от фрагменти, разказващи истории за хора, които са в неравностойно положение и вън от вниманието на обществото. Поради това те са наречени «невидими»: момиче с церебрална парализа, възрастна прима балерина, момиче, насилвано от баща си, сирийско дете от бежански лагер… Разказът се води от една жена, през нейната собствена история, вплитаща другите истории. Тази жена сама е била изоставено дете и е чувствителна към съдбата на «невидимите». На края на повествованието самата разказвачка прави постъпки да осинови изоставено дете. Иска да подари на това дете детството, което самата тя е нямала. Но съществуващите наредби и предубеждения й пречат, тъй като е самотна жена и хомосексуално ориентирана. Финалът все пак е добър, жената успява да осъществи намеренията си. Пестеливо разказани истории, без сантиментализъм и шаблони.

Истории от варела  

Разказ за живота на клошарите, хора от дъното, тези, които за оцеляването си разчитат на кофите за боклук. Само че първоначалният анонс е подвеждащ - не става дума за истински интерес и социално насочена белетристика, а за повествователен прийом. За пречистване през падението и самомаргинализирането като условие за прераждане (социално). Един богат мъж от богато семейство и предаден от жена си, измамен, разорен и изхвърлен на улицата… Доста измислена ситуация. Следват натуралистично описани сцени на ровене в боклуците. Всичко с цел постигане на контраст и епатаж. Героят започва стъпка по стъпка да учи занаята на клошарите, изкуството на оцеляването. През етоса на клошарския живот се прави критика на неразумната консумативна цивилизация. Героят има възможност да се върне в нормалния живот, но отказва. Накрая се появява и криминален момент - по поръчка на един от известните мафиоти започват да избиват клошари. Героят научава за поръчителя и решава да отмъсти. В края на краищата убиват и него. Доста измислена и декларативно написана история.

Сайтът на един тийнейджър  

Актуално четиво, предаващо агресията сред младите, тоталното разминаване между поколенията, срутването на базисни ценности. Критика на една култура, която създава антисоциални и опасни образци за подражание, изпълващи медиите и интернет. Гимназист от предпоследния клас извършва убийство, за да влезе в медиите, да получи своите 15 минути слава. Рязка, провокативна, понякога стигаща до крайност в езика, и безутешна книга в стила на по-ранния Томов. 

Христо Галдов или кибермодернизмът  
Тесктът започва като миш-маш от пародия и порно епизоди, облечени претенциозно в псевдонаучен жаргон. Главният герой се казва Хайдегер, а текстът е изпълнен с понятия като дискурс, дихотомия, кибербитие, Dasein, с трябващите да всеят респект имена на Дерида, Джойс, Турние, Кафка. По-нататък текстът се превръща в колаж от културни препратки и позоваване на събития от близката история. Територията, на която всичко се случва, е наречена Черноморска република «Стара планина». Нещата звучат като пародия на популярната история на прехода. Героят Христо Галдов е член на Старопланинската социалистическа партия и има срещу себе си второто поколение мафиоти след шефовете на силовите групировки. Псевдофилософски построения. Гаврата се закръгля с установяването, че Хайдегер (героят на романа или немският философ?)  не е успял да завърши книгата си «Битие и време» и поради това не успява да отговори на въпроса за смисъла на битието. Ерудиция и талант, пропилени за самоцелни игри. 

Париж 89-та  

Добре написана семейна история, на фона на симпатично поднесена хроника на градския живот в София преди 9 септември 1944 г., а и малко след това. Носталгия по старите софийски махали и комшулука, чието човешко измерение постепенно се е разпиляло. За съжаление това е първата половина на ръкописа. Във втората половина и местодействието, и епохата, и стилът на разказвача се променят. Пренасяме се в Париж и в една полукриминална интрига. Героите търсят едно дете, което след развод между родителите му, е отведено насила във Франция. След най-различни перипетии детето е намерено. Българското не се губи! Симпатичен кратък разказ за семейна памет, нищо повече.

Всеки ден, всяка нощ
Разказ за човек в криза (социална, но и духовна) и нужда, лутащ се между спомените за загубения сигурен свят от детството и напрежението и трудностите на днешния живот. Затворен в топла и душна стая в големия анонимен град, той се връща натрапчиво назад в годините към родния си град (Търново) и случки от живота в семейството и с приятелите… Героят се оказва и изкусен в писането. Спомените му са представени като отделни фрагменти, отделни малки разкази. Най-накрая се оказва, че писателският му устрем е свързан с надеждата най-накрая да разреши загадката около участта на един преследван от комунистическата власт човек, чиито следи се губят в околните планини, но чийто дневник той случайно е намерил и прочел. Впоследствие той връща дневника на мястото, където го е намерил, и така го изгубва завинаги. Въпреки упорството и желанието му да възстанови събитията около участта на преследвания човек, усилията му остават без резултат.   

Най-дългата нощ 

В скучното ежедневие на уволнен млад офицер от българската армия се случва мистериозно произшествие - Слънцето угасва. Следователно животът на Земята е застрашен, и по-конкретно неговото съществуване, това на любимата му жена и на близките му приятели. Разбира се, героят и приятелите му няма да се оставят, те са били в българския корпус в Афганистан и притежават определени умения. Научават, че от близкото летище ще излети самолет, който ще транспортира група хора (мафиоти, силни на деня) до сигурен противоатомен бункер в Русия. След много екшън изпълнения и битки по пътя за летището, те успяват да елиминират конкуренцията и пристигат в бункера. Но и бункерът е атакуван от някакви неясни врагове (носи се слух, че са севернокорейци, които с ракета са ударили Слънцето) и на героите се налага да водят нови битки за оцеляване. Мнозина загиват. Най-накрая се разбира, че не корейците са виновни за «спирането» на Слънцето, а някакъв космически разум, който експериментално е прекъснал функционирането му и след това отново го задейства. Така че опасността е отминала и героите могат да се завърнат в България. И така, измислица и подражание от началото до края вървят ръка за ръка.

Вятърът на промените 

Разказва историята на две приятелки от Лос Анжелис  -  Ребека и Кейт, който имат два различни възгледа за живота и два различни пътя. Женски истории, разказани по доста банален начин, въпреки тук-там интересните детайли от женската психика и поведение. Животът изправя пред трудното решение да изберат между  «Щастие с пари не се купува» или «Парите носят  щастие». Животът прави така, че двете променят кардинално местата си, съответно първоначалните възгледи и избран път.

Падение
Романът е с подзаглавие «В долината на смъртта» и е със сюжет от социалистическото трудово всекидневие. Героите са работници от кол и въже, събрани на строежа в Девненската долина на голямата химия. По стил това е типичен работнически роман от онова време, но по позиция е по-скоро скептичен и е с критичен, макар и елементарен, поглед към работническата среда и пропагандата на трудовия героизъм. На прицел са партийният формализъм и бюрокрацията, полицейщината (присъди за разказване на вицове). Изтласкването и дори смачкването на истинските специалисти и партийните гонения водят до катастрофа. Тази катастрофа е реален факт - обърнатият понтонен мост при Белослав, при което загиват 61 човека. Това води да катарзис - дъщерята на големия партиен шеф се разбунтува срещу него и, следвайки сърцето си, тръгва с несправедливо преследван от закона човек. Впрочем, накрая той е реабилитиран. Но свестните хора напускат строежа…

Лудостта на боговете някакви
Героят е мъж малко над четиридесетте, избягал от света на материалното, на лицемерието и суетата и превърнал се доброволно в клошар. Но това е един нетрадиционен клошар - изпълнен с вътрешно чувство за достойнство и превъзходство. Не само по отношение на другите клошари. Пие двойно кафе при една симпатична келнерка и плаща със столевова банкнота, без да иска ресто… На тази сутрешна чаша кафе си припомня целия живот още от малко момче и така разбираме каква е тайната му. Решаваща роля за постъпката му е изиграл един ден, прекаран в Тибет. Безкраен монолог от 285 страници, поток на съзнанието без ред пряка реч. Разкрива ни се един вманиачен особняк, който не е в състояние да установи контакт с хората около себе си, дори с ухажващите го жени. Става ясно, че той разполага с достатъчно пари, но играе на бездомник, защото се чувства бездомен, защото душата му е бездомна… Надеждата му е, че Тибет ще му даде това, което му липсва в живота… 

Живот разделен на две 

Сантиментална история за разбита любов, изневери, разрушено семейство, потърпевши деца… Интересното е, че авторката - туркиня е избрала за главна героиня една българка. Около нея са няколко приятелки, едната от които е смес от циганка и турчин. Но тези приятелки вече се подвизават из Европа - Германия, Испания… Героинята след няколко любовни разочарования, макар и подкрепена от своите приятелки, се разболява от рак. Приютена е от една от приятелките си в Германия и тук най-накрая среща истинска любов в лицето на загрижен и всеотдаен немец. Всичко се оправя. Всичко това е разказано с наивна, сантиментална доброта. Интересно е също, че авторката, която вероятно описва някакви автобиографични неща, няма куража да ги изживее, разказвайки ги през турската си идентичност, а се превъплъщава в българка. Белег за вътрешни процеси в женската част на тази етническа група.

Вероника или Лятото мирише на петунии
Детска история с компютърни игри и загадки. Интересни малки герои, детски приключения и комбинации. Загинал в инцидент на нефтена платформа далеч от дома (действието се развива в Германия), бащата на Вероника оставя на дъщеря си малък металически сейф, в който вероятно се крие загадката за неговата кончина. Семейството изпитва трудности, премества се, сейфът е загубен. Това е поводът Вероника и нейните верни приятелчета да се впуснат в приключения при неговото търсене… Един фантазен детски свят, силно напомнящ (всички пропорции спазени) романите за Хари Потър, макар и далеч по-близък до реалността. На втори план това е и книга за историята на кръвните връзки. По-скоро симпатичен текст.

Господарят на планината 

Един по странен начин метафизичен текст. Планината и изкачването на планината са използвани като метафора на търсене на истинските стойности в живота и на собствената идентичност. Нещо ката пътуване към познанието и към смисъла. Стремежът към далечния връх е като стремеж към Твореца, към един нов свят, отърсен от всичко фалшиво и лъжовно. Младият герой е готов да поеме всички рискове, да бъде различен и да се отправи на дългото пътешествие към върха. Този мотив е откъснат от всякакъв социален и времеви контекст, така че неизбежно мотивите на героя остават доста мъгляви. Настроението и стила на повествованието напомня с нещо на «Сидхарта» на Херман Хесе и може би не случайно героят се нарича Херман. Постепенно се разбира, че изкачването нагоре към духовното е връщане назад към корените - към високопланинското село и неговите честни хора, към детството и към прабаба му, носителка на цялата мъдрост на естествения, незасегнат от модерния свят живот. «Няма добро бъдеще, там където насилствено е прекъсната връзката с миналото» - това е част от монолога на героя. И така, изкачването на планината се оказва трудно пътуване назад във времето, а бъдещето - преоткриване на мъдростта, целесъобразността, солидарността и добротата на някогашния селски живот. Този изчезнал свят е под крилото на Планинаря, въплъщение на потенциала на доброто, някой, който може да прави чудеса, да върне живота в мъртвото тяло. Конкретно - в мъртвото тяло на любимата на Херман, а в метафоричен смисъл - в мъртвото тяло на нашето днешно съществуване. Въпреки философската мъглявост на тезата, добре написана книга.
Те (тя и той) 
Гладко написан текст за проблемите на човек, претърпял тежка операция, която го изважда от досегашния живот. Героят бавно се връща към нормалния живот в един разказ, описан с точни медицински термини и много подробности. Така или иначе, връщането към нормалния живот минава през няколко любовни връзки и благоприятни за героя съвпадения на обстоятелствата. Благодарение на неговата човешка доброта, мъжка привлекателност и късмет той не само започва да живее нормално, но успява в професията, замогва се и с това отстранява психологическата преграда между него и любимата жена, която се оказва успешна бизнес дама. Наивен битоописателен текст, който започва в почти документален стил и постепенно се изпълва с всички клишета на жанровата литература.

За това, което се случва между двама 
Добре овладян психологически разказ за отношенията между мъж и жена, двама души не само различни, но в известен смисъл и несъвместими. Скупульозно, с впечатляващи и вкусни детайли са описани перипетиите на тяхната комплицирана връзка. Всъщност това е разказ от името на потърпевшия мъж, за невъзможността, за разпадането на връзката. Героинята е олицетворение на самата женственост  -  витална, любвеобилна, отворена към света, подвижна, контактна, обичаща приключенията и секса, непокорна… Докато той е разумен, подреден, прагматичен, моногамен, ревнив, едва потискащ чувството си за малоценност… Въпреки че разказът тече от името на мъжа, се чувства атмосферата на един прикрит феминизъм, нито демонстративен, нито отблъскващ. Неравностойният в тази връзка мъж не е в състояние да задържи тази мечтана жена и понеже не може да я задържи, решава да я погуби… Това е не само начин да преглътне обидата и загубата, но и да я преодолее, да се върне към своята «нормалност», да създаде едно обикновено семейство. Като се очисти от проникващите в езика отделни банални фрази, този текст може да представлява интерес.

Силата на пеперудите
Този текст е интересен с това, че донася една съвършено нова проблематика, обръща гръб на всички комерсиални клишета, тръгва в противната посока. Дълбоко автобиографичен разказ, животоописание от първо лице - героят, от чието име се разказва, носи името на автора - Пламен. Това е израз на някаква етична реакция на днешната реалност. Жанрово текстът може да се определи като разказ за инициацията на един селски младеж, сменящ много професии в начеващия български капитализъм и извличащ уроци от сблъсъка с действителността. Всъщност той реагира на заобикалящото го със самата си природа, която му задава правилата. За да изрази човеколюбието му, пацифизма му и духовната храброст, авторът го определя като: «млад философ», «млад поет» или «млад вегетарианец»…  За него работата не е просто средство за препитание, а реализация на човешката съзидателност и затова отказва всяка работа, която вреди на природата, на животните, на хората… Озарен е от някакво дълбоко религиозно просветление. В сблъсъка си с грубостта и жестокостта се уповава на Бога. В хода на разказа излага критичното си отношение към медиите, към «модерната» лудост, към разпуснатостта, към отровените от химия храни… В духа на своите убеждения той намира подходяща спътница в живота, създава семейство, построява дом, създава деца и намира приятели, с които изгражда истинско братство. Винаги готов да помага на ближния, да дава от себе си. Споменаването на дъновизма не е празна фраза в неговите уста. Така героят се противопоставя на хаоса и злото, което цари в обществото. Това е някаква утопия, но много реалистична утопия. Краят е под знака на новото хилядолетие. Братството е събрано за посрещането на 2000 г. под знака на въпроса «Какво ще ни донесе новото хилядолетие?». Има излишни дължини и обстоятелственост, но заслужава внимание като нова насока.          

N 9
Динамичен роман, четивен, провокативно арогантен, интелигентно написан, добър диалог, съспенс. Ангел Павлов, звездата-футболист, циничен, с ужасна майка и травми от детството, и Ева, която е със синдрома на Колинс, леки малформации на лицето, депресирана... На места хладен и груб, романът всъщност владее добре ритъма, четивен е, навързва различните истории и герои умело. Заслужава номинация. 
Прагът

Много добро и умело писане, добра идея. Утопичният свят в отвъдното, където героят се преселва още в началото на романа, е разкрит с остроумие, ирония, но и позволява добри отклонения в това как се трансформират „вечните въпроси” на предишния живот. Понякога твърде бързо се развиват някакви нишки, което оставя впечатление за повърхностност. Но вън от това владеенето на разказа и мярата са много добре спазени, текстът звучи свежо. Изобилстват хубави изречения, като «бащите са бета версия на майките, без тях не може, но в никакъв случай не са най-съвършеното, което има на пазара на синовната обич…» и др. 
Еретиците. Книга първа и книга втора

Героят е Йоан, ученик на известния богомил Василий Врач (убит в Константинопол, 11 в.) Двойната и тройна игра на Йоан. Носи последния завет на учителя си – разпространение на Запад. Как се обръща в католицизма. Пътуването му на Запад, Тодора, католическите покровители, изправянето срещу богомилите. Сложно историческо платно, намесва се папата, кръстоносният поход, с който Йоан минава отново през България и среща пак болярина Георги. Опитът на А. Томов си личи. На места поради твърде големия залог, изобилието от детайли и сюжетни линии, някои сцени и персонажи звучат леко неразвити.  
Театрален гамбит

Убийство в театъра, историята през очите на частното ченге, любител на театъра. Самият автор, зад когото стоят поне два романа с този герой, е част от театъра. Четивна книга, която познава законите на жанра и в същото време се опитва да мине отвъд него. Много добра картина на провинциалния театър от Прехода, мизерното и леко унизително състояние. В същото време тонът не е мрачен, има ирония, анекдотика. Един от издържаните в цялост романи. Проблем е леко демодираният стил, появата на познати места, ползването на познати мъдрости и пр. 
Училището

Важна тема – усещането за несправедливост вътре в едно съвременно училище. Добър разказ със сменящи се разказвачи: Ани, ученичка в 11 клас, Директорката, учителката Шаранкова. Неизбежната корупция, подчинение, но и преобръщането (Шаранкова), способността за промяна. Авторът, зад когото стоят няколко книги, умело води разказа, няма пропадания, на места стои малко очаквано и равно. Диалогът е добър, но се усеща лека декларативност в представящата реч на героите, особено при Директорката. 
Чудната долина

В българската литература има една паралелна фентъзи сцена, за която знаем твърде малко – със собствен канон, конкурси, сайтове. Дебютният роман на Калоян Захариев „Ех, магесническа му работа…” е един от най-радостно приетите. Настоящият ръкопис също е бил в номинациите на една от фентъзи наградите. Отново става дума за некроманта Лазар и неговият помощник Григор. С много добро чувство за хумор, иронични препратки. Ако жанрът трябва да бъде представен и в този конкурс, това е най-доброто от ръкописите на фентъзи романи. 

На 40
Роман, в който има можене, обезоръжаващо искрен, движещ се по ръба на чиклита, без да пада в него. Историята на 40-годишна жена, освободена от работа в радиото. В рамките на един месец, в който тя пътува из страната, се запознаваме с объркания й живот, най-вече с мъжете в живота й, твърде натрапчиво присъства сексът. Срещата с Тоси, голямата любов, смъртта му. В крайна сметка - при циничния и влиятелен Максим. Много добро описание на нравите вътре в медията, на изневери, отношения, лек цинизъм. Проблеми с известна многословност и обсесии от сексуални сцени, невинаги нужни на текста. 
И така не беше

Много хубаво разказване, но по-скоро мемоар, родова хроника, поглед към българския 20 век и назад през рода. На места е като родословно дърво с кратки портрети на всеки от предшествениците. Добре вплита познатите колективни български страхове, суеверия, тегла. Минава се през важни исторически моменти, през историите на дедите, войните, национализацията и пр. На места, където се влиза в по-общи разсъждения, има нарушаване на стила и като цяло остава в жанра на родовата хроника. 
Свети Никола от Залива на подковата

Роман, разказващ тривията на живота с много добри проблясъци от хумор. Вероятно един от най-разсмиващите романи в селекцията. На места в точните описания личи потенциалът на авторката. Проблемите са сходни с тези на други ръкописи от конкурса – динамично и обещаващо начало с двамата герои Никола и Ветка (1969), преместването в Черноморец и после сякаш тривиализирането на житейската история, раждането на децата, промените след 1989-а, самият наратив също се тривиализира леко. Все пак поради проблясъците и доброто владеене на стилистичните регистри (авторката вече има две книги зад гърба си) романът заслужава почетно отбелязване. 
Боговете в нас
Роман, в който движещите герои са гадателят Хуан и ясновидката Алекс (българка), дъщеря на бъдещия испански президент, който не подозира за нея, преди да срещне Хуан. Текат различни линии, герои и гласове. Има сръчност в писането, но и известна доза тривиалност, част от нещата стоят познато, леко „сериално”, героите остават в познати схеми. Мистериозното и фантастичното също са важна част от книгата. Великите учители на водата се оказват Боговете в нас, героинята Крис е избрана за техен вестител. Все пак на фона на много от останалите текстове това е едно прилично писане, в което има потенциал. Ще чакаме следваща книга. 
Веднъж в годината можеш да излъжеш
Христина Панджаридис е автор на два романа и очакванията към нейния ръкопис естествено са по-големи. Вътрешната съзнателна разпаднатост на текста, за съжаление, излиза често от намеренията на авторката и става проблематична за повествованието. Силна разпиляност, особено в началото. Късите, насечени изречения не сработват тук. Затлачват се наративни линии, понякога липсват логически връзки, има проблем в синтаксиса, несправяне с езика. Текстът остава непрозрачен, често тъпче на едно място. Остаряването. 
Марина и нейните два опита да избяга от живота
Кратък текст, който жанрово може да се отнесе по-скоро към дълга новела или повест. Започва с първия опит за самоубийство на Марина, млада жена, женена за Едуард. Отделните глави са кратки, през гледната точка на различните герои в историята. Охладняването на Марина към Едуард, търсенето на нещо различно, страхът от остаряването. Опитно писане, което държи интереса на читателя. Нуждае се от по-голяма задълбоченост, извеждане на мотиви и по-последователно изграждане на отделните характери. Сега част от действията на главна героиня стоят малко като  капризи, хаотични, неизведени. Автор, който има потенциал. 
Галя Борисова

Бременната Сара катастрофира на път към съпруга си Майк при сблъсък с моторист, който кара срещу нея и прилича на бившето й гадже Стив. Мистика, чиклит, сънища, утопичният Еос, където не познават смъртта. Слабости и известна стилистическа тривиалност: „В подобно състояние й се струваше, че духът й напуска очертанията на нейната идентичност и се разтваря във вселенския окен на безкрая.” 
Аморфия или Рошав роман

Още в предговора авторът заявява природата на този роман: „една безформена, разплута и разлята маса от истории, мисли, разсъждения, чувства и случки.” За съжаление се е получило тъкмо нещо такова. Опитът да се водят паралелни истории се е превърнал в разностилие и лоша колажност. Има проблем на стилистическо ниво, известна претенциозност - “Звукът: симфония от багри” като заглавие на една от главите и пр. Добре е авторът да знае, че и фасетъчното писане иска здрава логика и дисциплина. 
Прозорецът

Героят е писател, успешен и пътуващ, влюбил се от пръв поглед в момиче, което рисува в общежитието на Худ. академия. Праща й разказ от всеки град, в който отива - за мъж, който сваля жена в съответния град. За съжаление на много места тривиално, в клишето, вж. например началото на «Берлин». 
При бездната на Ницше

Спасената, надвесена над пропастта/бездната, и нейният спасител. Всичко се развива в една нощ, нощта на спасяването. Всъщност целият роман е разговорът между тях след спасяването, зараждането на чувство между двамата. Добрата страна е в желанието за съвременност и разговорност. Но е останало твърде статично, често темите са тривиални. Най-големият проблем е слабият диалог, повтарящите се реплики от типа на «Хахахаха, яко. Хахахаха, стига бе». Може би следващите работи на авторката ще преодолеят тези слабости.  

Най-ТЪРСЕНите

Класическа история, кино образци: Винс, който е излязъл от затвора, в нова акция с двама приятели, включваме се след края й. Добър, динамичен стил, разбира се, много от сцените звучат познато. Пътят на Винсент - криене от полицията по хотели, градчета, компаньонки. Добро жанрово писане, но и доста клишета, сучайности, срещата с Гери, която бяга от къщи и го спасява и пр. Към средата започва да губи инерция, повече клишета, секс, екстаз. В края авторката дава и музиката, която е слушала, докато пише романа - парчета на Металика, Ози Озбърн и др. 
Шаманите на лятото

Добро динамично начало с Гепи и неговите съказарменици, но скоро тази енергия се губи. Както в голямя част от романите личи едно добро владеене на стил, фрази, тук много добър диалог. Но липсва цялостната промисленост на романа, цялостна концепция. Накрая стигаме до стандартните истории на героя или героите, минаващи през казармата, после студентството, после, все по-често в българската литература, романтична връзка в Созопол. След първата третина, за съжаление, романът губи доста от достойнствата в началото си. И все пак, при добра работа с редактор, авторът има бъдеще. 
Сеизмичен роман

Вече издаден. Отпада.
Китайската стена, или С Биг Брадър от двете страни на времето

Румен Шомов е професионален писател, автор на пиеси и книги за деца, така че очакванията към неговия ръкопис са по-големи. За съжаление този опит не се е получил сега. Романът не намира верния тон. Стои предвидимо, с очаквани сцени и сглобки. Разочарованият аутсайдер, който живее с дъщеря си, разговорите с нея и вътрешните разговори с „Биг брадър” стоят бледо и познато. Връщанията в детството и студентските години също не носят много на цялото, макар че точно там талантът на автора личи най-добре и това са най-хващащите епизоди.  

Когато бях Ева

Звучи като дневник на ранните 90-те: тийнейджърка, купон, попадане в християнска секта, влюбване в младежа пастор... би могло да бъде социологически интересно, но литературно има върху какво да се работи, докато се превърне в роман. Засега, точно като дневник, се разпада на описване на преживявания и случки, очаквани за възрастта на героинята.

Броеницата

Еднакви сънища, стрес, решение за пътуване до южното село, врачуване, нейните сънища, истории около броеницата, предавана по наследство... Проблемът е, че текстът не напуска пределите на познатото, от една страна, а от друга, романовото непрекъснато се пропуква от вмъкнати разсъждения, уточняване на биографични подробности, които ни вадят от фикционалното (напр. «изповядвам източното православие», вметнато така в текста) и пр. Няма големи стилистични пропадания, нека авторката продължи да развива опита си в писането на роман.  

Последните Мореви

(Продължение на романа „Тютюн” от Димитър Димов)

Остава като куриозитет в конкурса. Не подлежи на разглеждане, тъй като авторът е самопубликувал книгата още през 2012 г. под заглавието „След тютюна”, петдесетина страници.

Синът на фон Гайер от ГФР и племенницата на Борис Морев се срещат на „Златния Орфей”…
Етиопска приказка

„Магичната история за най-голямото съкровище на света” е подзаглавието на този роман. Историята на Матео, който подарява на света кафето. За съжаление стилът е твърде клиширан, дори подражанието на приказното и легендарното не спасява разказа. Усмивките са сияйни, очите - сапфиреносини, устните на любимата жена са като нар и пр. За съжаление не се е получил роман. 

Оптимистична история за прегрешение и наказание

Много важна тема – за трафика на жени, но за съжаление романът не се е получил. Твърде директни, на места деларативно звучащи параграфи. Още в началото доста дълги отклонения и връщания назад - бащата на Айтен, неговата история, после дядото на Виктор. Известен схематизъм в героите. Липсва епическо натрупване, дефицит на романовост. Очакваме следващи текстове от автора. 

Седем капки светлина

Част от онзи корпус в кандидатстващите ръкописи, които залагат на историческа стилизация, за съжаление твърде слаб стил. Опит да се включи колкото се може повече, най-вече български дял, в световната история. Исус, Борис, покръстването, Боян Мага, богомилството... И късния соц със Странджа-Сакар, поет (класически банален образ, пиян и възвишен) и режисьор, ДС. Амбициозен проект, за който се иска още търпение и работа. И стилистическа цялост. 
Рената Станкова, Сирма

Исторически роман за известната Сирма Войвода. Ситуиран в края на 18 век, тръгва от детството на Сирма. Няма силна езикова стилизация, но на места героите говорят като днес, в езика на малката Сирма и другите герои влизат думи като «гадно», «кифли», «толерантност» и пр. Положителното в романа е, че тече в добър порядък, сцените следват без излишни отклонения, няма национализъм, четивен е. Другият залог е битката на жената в патриархалния свят, ранно-просвещенски идеал. При стилистическа редакция би се получил един добър роман. 
Чувствени светове

Отново български фентъзи роман, но далеч под нивото на ръкописа от Калоян Захариев. „Една колоритна фентъзи история с местен привкус”, както пише авторката в анонса. Родопите (свъсили усойно гъсти вежди) и силите на злото в звездния безкрай. Смесицата между „жарки устни” в дискотеката, светлинни разузнавачи, архонти, расата на джинавис и пр. За съжаление не е удържано в добър наратив. Отсъствието на стил е болезнено. 
Сенсус. Магията на флирта

Петнайсетгодишната Цвета на своя рожден ден получава тайнствено кристално кълбо, започва да чува глас, получава напътстващи писма и се оказва една от самодивите. Но това не е големият проблем на ръкописа, а пълното отсъствие на език и стил. Разказът и диалогът текат твърде семпло и познато, героите говорят изкуствено. За съжаление не се е получил роман. 
Откраднати сълзи

За съжаление текстът е далеч от доброто писане. Звучи дидактично, героите са само рупори на директни клиширани твърдения. Образец: «Българино, пред теб рухнаха каменните стени на тайната. Искам да те съхраня и да ти подаря нов живот...» Нечетивност. Виетнамският роман на Данчо от Сандански. 
Аз, невидимият

Много важна тема – за невидимите деца около нас, тези с ментални и физически проблеми, по домовете и пр. Структурата на романа също е интересна. Но тук е изпусната възможността през повече конкретност, дори документалност да се постигне силно внушение. Останало е само лирическото, невинаги успешно, абстрактното. На моменти текстът стои като стихотворен цикъл, като дневникови записи. Надяваме се авторката да продължи по тази тема и да ползва повече от опита, който има по нея. 

Те трябва да се страхуват

Близко бъдеще, лека антиутопия, публична екзекуция по телевизията. Всички са задължени да са пред телевизорите. Осъденият има час да говори, питат го за всяко от 26-те убийства, историята на всяко от тях е голяма част от романа. Накрая признанията му преобръщат сценария – скритата вина на системата, част от която са жертвите. За съжаление авторът не удържа амбицията на романа, самите описания на убийствата натежават, не изненадват. Стилистически и граматически има доста пропуски. Успех на автора със следващи книги. 
Шепот под липите

Един от най-наивно написаните романи, които участват в този конкурс.  Любовно-сантиментална история, която не издържа на ниво синтаксис, стил, сюжет, герои и пр. 

Огледало за сънища

След смъртта си съпругът Анастас започва да се явява в живота на съпугата Анна, все по-интензивно, наблюдава интимните й срещи с Наум. Как да има дете от Анастас, правейки секс с Наум. За съжаление романът остава в плен на един мистичав сантимент и неовладяност на наратива. 
Книга на демони

Габриела и нейният род, организация в борбата срещу злото, хора с паранормални способности – но всичко това за съжаление написано банално, без стил, вече гледано и четено. Несъгласуваност на изреченията. „Първият дявол, който все още държеше книгата, се спусна в атака срещу Габриела, която успя да използва това като преимущество.” 
Ръкописецът

Исторически роман за Симон, ръкописецът на Четвероевангелието на Иван Александър, царица Сара и съдбата на този препис. Написано на едно добро средно ниво, не по-зле от повечето излизащи днес исторически четива. Този бум на исторически романи днес е друга, интересна тема. За съжаление романът все пак не надхвърля очакванията, остава в традиционното русло, а диалогът е твърде скован и изкуствен. Твърде директни исторически обяснения на места. 
Заветът. История, оцеляла през вековете

Авторката има талант, измисля ситуации и ходове. За съжаление е твърде многословно, разпиляващо се, въвежда твърде много герои, понякога самоцелно, леко повърхностно. Гротеска/близка антиутопия за бизнесмен магнат, едновременно циничен и екзистенциално чувствителен, който управлява цялата страна от офисите си в Софийския университет. Текстът е едновременно фарс, мистерия, трилър...  Нуждае се от още работа, редакция, съкращаване. Също така и на езиково ниво – да се избегнат допуснати лесни клишета.  
Никола Петров Георгиев, Не са хубави тия работи

Битово повествование с опит за ирония – тъпата квартална кръчма, мизерията, байчото Гътьо, диалект, кръчмарката, лакърдии. Зацикляне. За съжаление звучи остаряло, макар да има известен усет към езика. 
Четвъртият райх

Увлекателно четиво в жанра „световна конспирация”. Дълбоко под ледовете на Антарктида се оказва, че има нацистка база, в която се правят научни експерименти и се подготвя завладяването на света. Добре изграден трилър. В моментите, в които авторът се отдалечава от „екшъна” и преминава към описание или психологизация, се проваля. Главният герой е американец с немски произход.  

Последна надежда

Роман, който напомня като сюжетно действе и персонажна система повестите на Каравелов. Българска мома на име Лиляна се влюбва в бунтовнтик, но поради стечение на обстоятелствата (баща-конформист) е принудена да заживее в турски дом, а след това да стане и жена на влюбения в нея син на онбашията. Опетняването бива изкупено с героична смърт. Изобилие от идеологически клишета. Емоционална приповдигнатост. 

Лято на връх айсберг леден
История за пътя на една жена към любовта – от ученическите години до зрелостта. Повратните моменти в сюжета са предателствата на мъжете, в които тя е била влюбена. Героите са схематични, бегло скицирани и действията им изглеждат слабо мотивирани. Не е трудно да си представим сюжета, разгърнат в сериал – семейството на потомствени адвокати, където дъщерята се забърква с престъпници и трябва да бъде спасявана от главната героиня, синът, чиято любов е бързо разрушена от ревност , семейният приятел, който помага на героинята, в която е влюбен, само за да я препаде, когато получава от бащата адвокат обещание, че ще го направи приемник на бизнеса, при условие, че я зареже… (Междувременно героинята в сомнамбулен пристъп е наръгала с нож сина на адвоката, с който са живели заедно.) Сантиментално-клиширани размишления за любовта. Историята изглежда правдоподобна, но представянето й е неубедително и оставя читателя хладен.

Късмет, успех и щастие, пораснали деца
Повествование, което силно напомня книгите на братя Мормареви. Действието се редува през гледните точки на членовете на едно съвременно българско семейство – баща и майка (разведени), брат и сестра близнаци на около 7-8 години, по-голяма сестра. Децата и възрастните попадат в ситуации, в които трябва да открият или преоткрият чувството си за отговорност. Приятно четиво, би могло да стане основа на сполучлив съвременен телевизионен сериал. Хепиенд.

Шепа спомени
Доста свежо разказана история за ученическа любов между рефлексивни, талантливи в чувствата си момче и момиче. Малко пост-модерна метафикционалност, употребена на подходящи места. Героите изглеждат твърде не за възрастта си рефлексивни, особено в началните глави за детството им. Камерност и осланяне основно на диалога. Читателят симпатизира на героите, чувства се ангажиран със съдбата им, което не  е малко.

Човек от друга земя

Много добре написан фентъзи-трилър, като идея - кавър на „Трудно е да бъдеш бог” на братя Стругацки, ситуиран в България (София) от близкото бъдеще. Умело поддържане на интригата чрез използване на различни наративни похвати (записки на следователя, устни разкази, откъси от донесения на агенти). Добре уцелена жанрова мяра. 

Кой е следващият?

Роман, композиционно решен като серия от психоаналитични сеански между терапевт и жена, опитваща се да намери идеалната любов. Развит, обработен език, съзнателно търсещ синестезията и предаването на сложни психологически състояния. „Той ми усети цвета на желанието, когато бях бледо пастелно зелена, като кафе с мляко, ама в резеда. А аз бях усетила неговото непоклатимо спокойствие – наситено, ярко, твърдо, като изгладен памучен плат и с вътрешната мекота на памучното при това”, „Когато времето се свлече наколо по земята, колебанието ми вече нямаше къде да се задържи и с пукот изчезна отвъд полята на ума, по които трябваше да мина и да окося спомените си”.Споделяното от героинята обаче звучи монотонно и съответно уморително, развитието на отношенията между терапевта и пациентката не е достатъчно, за да задържи вниманието и емоционалнта ангажираност на читателя. Може би от същия материал би излязла (след преработка и свиване) добра монопиеса. Във всеки случай са нужни някакви допълнителни инструменти за задържане на вниманието и изграждане на емоционална структура. 

Децата на просветените
Типично фентъзи с врата между световете, призоваване на полубожествени същества („стихии”), скроени като в детско-юношески роман характери. Петима юноши (четири момчета и едно момиче), които попадат на загадъчни тайни по време на експедиция с двама немски „изследователи” в Родопите. Сюжетът е разработен сравнително сръчно. Донякъде многословни диалози. Авторката се е справила относително успешно с изискванията на жанра, но трябва да работи повче върху динамиката, яркостта на характерите и диалога.

Фронест и неговите приключения
Много несръчно написан детски роман с истории за животни и дракони. Липсва връзка между епизодите, не се владеят елементарни похвати за въвеждането и уплътняването  на образите. (Имената на героите се дават в скоби и т.н.)

Евтопия
Романът има две части, в първата е разказано доста разтеглено зараждащата се романтична връзка между момче и момиче, студенти. След като прекарват на открито една нощ заедно, момчето изчезва и по-късно става ясно, че той е ограбил банка, за да напише на откраднатите банкноти по няколко стиха на различни езици. Втората част представя дванадесет истории, в които се проследява животът на хора, попаднали на някоя от тези банкноти и съответно влиянието, което стиховете върху нея им оказват. 

Романът изглежда твърде умозрителен, действието „нагласено”. Липсва убедителност в изграждането на характерите. Бедност и непрецизност в езика.

Децата на феникса
Интересен жанров хибрид, в който моделът „записки на едно душевно разстройство” е превъртян в посока на тъмно метафизично фентъзи. Умело използване на диаболистични образи  и ходове, изобретателност, въображение. Езикова овладяност. Образите остават неразвити и неизяснени, но това е оправдано с оглед на избрания конструктивен модел. Потенциалът на автора изглежда несъмнен.

Нино

Пестеливо разказана история на млад мъж, чийто протитип са случаите на самозапалвания през 2013 г. Монотонност, която очевидно е търсена – повествованието проследява липсата, невъзможността за събития в живота на „трайно безработния”. 

Само времето остава
Безискусно разказана история на собствения живот – пострадали след 9 септември близки, трудно устройване на работа като минен инженер. Липсва структура, акценти, често се наблюдават правописни грешки.

Музиката на живота
Любовна история, описана с клишета, добавен драматизъм с изкуствено пришит „екшън” сюжет. Стереотипност на героите и на езика. Главната героиня е музикална продуцентка, която започва да работи и като управител на книжарница, наета от Филип – богат и умен млад мъж. Между двамата естествено се появява любов, пред която са създадени изкуствени препятствия в лицето на стар мафиот. 

Тракийско царство
Исторически роман за възникването на одриското царство. Политическият сюжет се редува с метафизически – персийката Падиде трябва да стигне до Тракия, за да се превърне в богинята Траке. Харатерите са като от второразреден детско-юношески роман. Неумение за създаване и поддържане на интрига – напрежението се поддържа основно от предсказания, които трябва да бъдат разгадани и изпълнени.

Дяволски кръг
Първолично повествование за опитите на млада жена (завършила психология) да намери емоционална опора. Разделени родители, разпаднати връзки с майката и (частично) с бащата. Необработеност на изказа, липса на ритъм, множество клишета. Кулминацията на романа е мимолетната връзка на героинята с българин-барман от гръцки курорт, която тя изживява като истинска любов. Преоткриването на връзките със света след раздялата е предадено несръчно и неубедително.

Отсъствие
Почти безсюжетно повествование за двама летовници, Клер и Жан, което трябва да разкрие причините за разпада на връзката помежду им. Обсесия към морето и смъртта у жената. Фантазъм за некрофилски акт. Романът разчита основно на диалози, но „вокалните партии” са изкуствено приповдигнати  и неубедителни. Амбициозен проект, който обаче оставя впечатление за маниерна преднамереност. 

Албена
Опит за съвременно проиграване на Йовковия разказ „Албена”. Двамата герои са успешни инвестиционни посредници, обикалящи целия свят и срещащи се на конференция в курорта Албена. Героинята е красива българка, естествено на име Албена. Тя среща роден в Израел и живеещ в Ню Йорк и Тел Авив мъж на средна възраст с пробрематичен брак - Даниел. Двамата се влюбват един в друг, междувременно чужденецът започва да чете томче с разкази и дневника на Йовков. На финала виждаме как Албена не посмява да бъде „Албена”, а отчаяният Даниел сублимира разочарованието си, решавайки да напише роман със заглавие „Албена”.

Историята се разгръща твърде многословно, с много дълги диалози. Героите успяват да ни заинтригуват, но езикът е твърде клиширан. Липсва онази неочакваност и свежест на детайла, която е характерна за голямата литература.

Четвъртата жена
Първолично разказана история за жена, българка, жертва на домашно насилие от страна на немския си съпруг. Търсене на основанията, които дават сила да се издържи и продължи напред – любовта, балканските „корени”. За разлика от героинята, самото повествование накрая сякаш се предава и прибягва до преразкази на външни литературни образци – Елин Пелин и Горки. Като частен случай историята е емоционално въздействаща, но опитите за обобщение и задълбочаване заорават в тривиалното. 

Слънчевото утро
История за момче, което след катастрофа губи родителите си и способността си да ходи. Отрицателен герой, който използва копия от ксерокопирани документи, за да изнудва и измъчва хора. За момчето-инвалид се грижи възрастна жена, която на младини е изоставила дъщеря си. С помощ от отвъдното младежът прохожда, изоставената дъщеря се събира с майка си, а злодеят е наказан. Образите и езикът не надхвърлят познатото и предвидимото. Много олекотена и разводнена версия на сюжет, който би бил използван от Стивън Кинг.

Когато стават скилидките на чесъна
Силно субективизирано, фрагментарно повествование, в което читателят трябва да бъде внимателен, за да подреди във времето събитията и да разбере кога за кой герой се говори. Емоционално се върти около разочарованието на средната възраст, деликатен коментар на социалната реалност. Лайтмотиви, изграждане на цялото чрез плавно редуващи се фрагменти. Ана Каренина под влака. 

 Интелигентно и завладяващо емоционално. По-непретенциозна версия на Емилия Дворянова.

Уязвимост
Обемно натрупване на лични спомени, размишления. Липсва структура, повестовванието се разпада, липсва усет към езика (клишета, необработеност). 

Сирни Заговезни
Роман за неосъществената истинска любов между бъдещата писателка Марина и бъдещия художник Антон. Неосъществяването е заради външни пречки (Грета). Повествованието започва и завършва с обичая за изстрелването на запалени стрели на Сирни Заговезни, които „обричат” Марина и Антон един на друг в началото, а последните Сирни Заговезни завършват с умиротворената смърт на двамата влюбени четиридесет или повече години по-късно. Повествованието е по-силно във връщането към детските преживявания и първите юношески трепети на Арапя. „Зрялата” възраст на героите е предадена с граничеща с кич помпозност и клишираност. 

Богоявленска молитва
Ню-ейдж идеология, съчетана с криминална загадка около убийство, извършено в миналото. Четиридесетинагодишната Бояна получава прорицание от тибетски учител, че трябва да се върне в родното си село и да разкрие престъплението, блокирало съзнанието й. Бояна се връща в родното си село Дюлково, при роднините си, най-важната от които е лечителката леля Божана. Сюжетът се разгръща почти като приказка, като в крайна сметка благодарение на различни „вълшебни помощници” злото е наказано, а добрите хора получават брачни партньори и препитание. 

Откривателят
Повествование без отчетлива сюжетна структурираност – проследява се живота на един малко нестандартен мъж, завършил висше хуманитарно образование тъкмо в началото на Прехода. Женитба, дете, развод, връщане в провинцията, връзки, запои и накрая намиране на относителна стабилност заедно с една също преживяла доста жена на неговата възраст. Качество на повествованието е непосредствеността, липсата на пози, опитите за самоирония на героя. Романът е всъщност опит за рефлексия върху целия Преход, но размишленията и „откритията” на героя невинаги са особено оригинални и ангажиращи читателя.

Виж какво
Роман, чийто сюжет е така нагласен, че накрая любовта, изкуството и отговорността да победят. Героите са двойка актьори на средна възраст, жената вече преподавател по режисура, а мъжът – преводач с амбиции за писател; студентка, която е израснала без баща, бащата и майката на студентката, студент по режисура. Във финала „правилните” двойки са събрани. Всяка  глава започва с въпрос. Леко изкуствен, интелектуално приповдигнат стил на изразяване, независимо от героя. Ръкописът оставя усещането за „правени” герои и сюжетни ходове. 

B-files
Интелектуален трилър, в който се тръгва от търсенето на отговор на загадката защо пчелите изчезват и се стига до Края на света. (Руски милиардер обявява голяма награда за екипа, който открие истината. Включват се и няколко български екипа – двама учени, социолог и биоложка), младо семейство, отглеждащо пчели, напориста журналистка и фотограф). Твърде обстоятелствена описателност, дълги диалози, многословие. Героите не са достатъчно живи. Има стремеж към интригуващо действие. Тайната на пчелите се оказва част от сюжет за края на света.

Черепът на съдбата
Романът е втори след „Братството на посветените”, но всъщност не е продължение, а разкрива историята от гледната точка на други герои, най-вече археолога Крум. Повече внимание се отделя на „Пазителите” на черепа, т.е. на добрите (измежду тях най-важните са тибетски лама и български колобър), докато в „Братството на посветените” се обръща внимание по-скоро на „лошите”, обединени в Братството. Част от Пазителите са мюсюлмански дервиши. 

Братството на посветените
Амбициозен трилър със сюжет от типа „световна конспирация”. Древни свръхмощни познания, събрани в черепа на Никифор, от който Крум е направил чаша. Черепът може да даде пълна власт над света на този, който го притежава, затова той е издирван от тайна организация, явяваща се шапка на останалите тайни общества, която всъщност е продължение на нацистките общества, изследващи окултни сили в Тибет. Действието въвлича всевъзможни организации, герои от различни народности и места. Важно място има българската следа – всъщност древните българи са онези, които са притежавали в най-голяма степен мистични познания. България е „Западната Шамбала”. В съвременността в търсенето на Черепа е включен археологът Крум, потомък на рода Дуло. Динамично действие, в което се сблъскват всевъзможни сили. Клиширани, заменяеми характери. Разчита се основно на дълги вметнати обяснения от сферата на историята и параисторията.

Кратък летопис от сегашното време
Мозаечно повествование, в което обединяващото звено е провинциално  кафене („пенсионерският парламент”), в което читателят се запознава със съдбите на различните посетители. Провалени бракове, загуба на работа, бедност. Оптимистичен финал, в който мъж и жена успяват да преодолеят миналото си и да заживеят заедно. Ниска степен на езикова обработеност, неспособност за изграждане на ритъм и атмосфера. Многословие.

Преобръщане
Авторката има несъмнен писателски талант. Романът е брилянтен на равнище изречения, но е проблематичен като сюжетна и смислово обвързана цялост. Отделните епизоди в сюжета („изпълненията”  на Константин, любовната история с Умит, обсесията на Ира-Лира) изглеждат слабо свързани един с друг, т.е. не е ясно какво произтича от предишния, след като е дошъл следващият. „Навързването” накрая не компенсира общата липса на кохезия. Но езиковото майсторство на авторката е забележително и най-вероятно тя ще намери своето заслужено място на българската литературна сцена.

С вкус на цветове
Роман, самообозначаващ се като „магически реализъм”. На практика представлява приказка с герои, разположени в съвременността и няколко алегорични фигури (Богинята, Дяволът). Момче на име Майло, което израства в дом за изоставени деца, при инцидент ослепява, но се развива като изключителен музикант. Синестезии. „Лош” антагонист, който тормози главния герой още от времето на дома и продължава и по времето, когато героите са навлезли в зрелостта. Момиче, което не чува, но въпреки това „усеща” музиката на Майло. Героите работят в нощен бар на име „Ахерон”, където персонал, управител и собственик са все добри хора. Накрая лошият получава възмездие, Майло се събира с майка си и сестра си. 

48 часа врем
Нещо като философска притча с безсмъртни същества (вестители, архангел, Безвремие), чиято задача е да спасят времето. Напълно отсътва някакъв сюжетен или психологически „обективен корелат”, който да въплъти и направи въздействащи идеите. Философско-абстрактното  и литературното напълно са се разминали. 

Impeccabiles
Роман, който се опитва да разкаже на два пъти история за безуспешния опит да се получи насила любов. Първата „версия” е ситуирана по време на Втората световна война и е съвсем кратка (това е „песимистичната” версия), а втората – в България, в наши дни. Неумение за изграждане на характери, монотонност в действията и описанията. 

Големият сребърен кръст
Истории с морални поуки от едно хасковско село. В центъра е семейството на свещеник, поп Кольо. Изоболие от моралистични разсъждения, придружени с цитати от Библията. Добро впечатление прави иронията и самоиронията. Остава усещането за един къде търсен, къде спонтанен наивитет.

Истинската история на Херкулес

Пародиен роман, в който Херкулес е киборг, пратен на земята да изчисти мутантите, появили се в резултат на безконтролното изхвърляне на токсични отпадъци от технологично развити извънземни. Хуморът на места е свеж, на други – не толкова. 

Дневникът

Темпорално усложнено повествование, свесващо няколко гласа и времена. Възрастна жена, четяща загадъчно появяващия се в лаптопа й дневник, писан от самата нея като млада. Периодични вклиняващи се пара-ницшеански мъдрости от съпруга й, Професора. Голямата тема на романа е прахосването на живота, непосмяването. За съжаление изразните средтства са слаби, героите стоят изкуствено, има множество поетизми и клишета в „дневника” от младото Аз на героинята. 

Тетрадката

Намерена след смъртта на дядото тетрадка, в която той е записвал смъртите и ражданията в селото. Повествованието се води от гледната точка на внука, но отделните истории преминават в третолично повествование без ясна причина. Усеща се смесеното влияние на Георги Господинов и прозата за „умиращото село” (Васил Попов, в баладичността – може би Емил Андреев). Голям плюс на романа са историите и запомнящите се герои. Усеща се известна вторичност, на места повърхностност (сцената с кръщенето и попа). Авторът обаче умее да разказва истории, има усет какво да каже и какво да премълчи. Налице е потенциал за развитие. 

Остров Крах

Две жени около четиридесетте, търсещи себе си – едната на остров в Хърватска, където отива при бившия си съпруг и жена му, другата – с астрология, фън шуй и черна магия. Сюжетът изглежда съставен от рисковани елементи, но на практика резултатът е много овладяно повествование, без никакъв кич, многословие или патетични излияния. Всъщност централният въпрос е дали стремежът към пълен контрол върху ставащото или обратното, пълното отдаване на случайността, „загубването” е истинският път към самопостигането. Романът не дава отговор, като завършва с много отворен  финал. 

